Ανακοίνωση για την έναρξη διαδικασίας επανεξέτασης των μέτρων αντιντάμπινγκ που εφαρμόζονται στις εισαγωγές στην Κοινότητα ατομικών τηλεομιοιοτυπικών μηχανημάτων καταγωγής Λαϊκής Δημοκρατίας της Κίνας, Ιαπωνίας, Δημοκρατίας της Κορέας, Μαλαισίας, Σιγκαπούρης, Ταϊβάν και Ταϊλάνδης

(2000/C 311/04)

Στην ανακοίνωση για την έναρξη της διαδικασίας την 1η Ιουλίου 2000(1) η Επιτροπή ανήγγειλε την έναρξη ενδιάμεσης επανεξέτασης δυνάμει του άρθρου 11 παράγραφος 3 του κανονισμού (ΕΚ) αριθ. 384/96 του Συμβουλίου της 22ας Δεκεμβρίου 1995(2), όπως τροποποιήθηκε τελευταία από τον κανονισμό (ΕΚ) αριθ. 905/98(3), (εφεξής "ο βασικός κανονισμός"), των μέτρων αντιντάμπινγκ όσον αφορά τις εισαγωγές ατομικών τηλεομοιοτυπικών μηχανημάτων καταγωγής Λαϊκής Δημοκρατίας της Κίνας, Ιαπωνίας, Δημοκρατίας της Κορέας, Μαλαισίας, Σιγκαπούρης, Ταϊβάν και Ταϊλάνδης. Σ' αυτήν την ανακοίνωση για την έναρξη της διαδικασίας καλούνται τα ενδιαφερόμενα μερη να υποβάλουν τις παρατηρήσεις τους για τον ορισμό του προϊόντος και να παρέχουν λεπτομερή στοιχεία για τις τεχνικές προδιαγραφές όλων των ατομικών τηλεομοιοτυπικών μηχανημάτων.

1. Παρατηρήσεις των ενδιαφερομένων μερών για τον ορισμού του προϊόντος

Εννέα παραγωγοί τρίτων χωρών, ένας κοινοτικός παραγωγός, ένας εισαγωγέας και δύο βιομηχανικές ενώσεις υπέβαλαν τις παρατηρήσεις τους για τον ορισμό του προϊόντος και παρείχαν τις τεχνικές προδιαγραφές εντός της προθεσμίας που προβλέπεται στο άρθρο 4 στοιχείο α) της προαναφερόμενης ανακοίνωσης για την έναρξη της διαδικασίας. Μια λεπτομερής ανάλυση αυτών των παρατηρήσεων έδειξε ότι τα τηλεομοιοτυπικά μηχανήματα που χρησιμοποιούν την τεχνολογία εκτύπτωης με εκτόξευση μελάνης ή το λέιζερ ή με διόδους φωτοεκπομπής - LED (Light Emitting Diode) ήταν γενικά σημαντικά διαφορετικά από τα ατομικά τηλεομοιοτυπικά μηχανήματα όσον αφορά τα τεχνικά και τα φυσικά χαρακτηριστικά τους. Η ανάλυση των πληροφοριών έδειξε επίσης ότι ουσιαστικά όλα τα μοντέλα που δηλώθηκαν ως ατομικά τηλεομοιοτυπικά μηχανήματα στηρίζονταν στην τεχνολογία εκτύπωσης με θερμική μεταφορά ή χρησιμοποιούσαν θερμικό χαρτί. Φαίνεται ότι αυτές οι τεχνολογίες εκτύπωσης δεν χρησιμοποιούνται πλέον για επαγγελματικά τηλεομοιοτυπικά μηχανήματα.

Λαμβανομένου υπόψη του γεγονότος ότι μπορεί να γίνει διάκριση μεταξύ των "ατομικών" και "επαγγελματικών" τηλεομοιοτυπικών μηχανημάτων με βάση την τεχνολογία εκτύπωσης που χρησιμοποιούν, καθώς και ότι οι παρατηρήσεις για τον τεχνητό χαρακτήρα που είχε ο αρχικός ορισμός του προϊόντος όσον αφορά το βάρος και τις διαστάσεις του, προτείνεται τώρα να απλουστευθεί ο ορισμός του προϊόντος και να περιγραφούν τα ατομικά τηλεομοιοτυπικά μηχανήματα χωρίς να γίνεται αναφορά στο βάρος και στις διαστάσεις τους.

2. Προτεινόμενος νέος ορισμός του προϊόντος

Με βάση τις ανωτέρω παρατηρήσεις προτείνεται να ορισθεί το υπό εξέταση προϊόν ως ατομικά ή κοινόχρηστα τηλεομοιοτυπικά μηχανήματα που χρησιμοποιούν θερμοευαίσθητο χαρτί ή τις τεχνολογίες εκτύπωσης με θερμική μεταφορά και υπάγονται στον κωδικό ΣΟ ex 8517 21 00.

Ο ανωτέρω κωδικός ΣΟ αναφέρεται για πληροφοριακούς και μόνον λόγους.

3. Προθεσμίες

Για να μπορέσουν να ενδιαφερόμενα μέρη να λάβουν υπόψη τον προτεινόμενο νέο ορισμό του προϊόντος στις παρατηρήσεις τους, οι προθεσμίες εντός των οποίων πρέπει να υποβληθούν αυτές οι παρατηρήσεις, αρχίζουν τώρα να ισχύουν από την ημέρα δημοσίευσης της παρούσας ανακοίνωσης, όπως καθορίζεται κατωτέρω.

α) Γενική προθεσμία

Τα ενδιαφερόμενα μέρη οφείλουν να αναγγελθούν, να γνωστοποιήσουν γραπτώς τις απόψεις τους και να προσκομίσουν στοιχεία εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, ώστε να μπορέσουν να ληφθούν υπόψη οι παρατηρήσεις τους κατά την έρευνα. Τα ενδιαφερόμενα μέρη μπορούν επίσης να ζητήσουν, εντός της ίδιας προθεσμίας, να γίνουν δεκτά σε ακρόαση από την Επιτροπή. Η εν λόγω προθεσμία ισχύει επίσης για κάθε άλλο ενδιαφερόμενο μέρος, συμπεριλαμβανομένων των μερών που δεν κατονομάζονται στην καταγγελία και, επομένως, είναι προς συμφέρον των μερών αυτών να έλθουν αμέσως σε επαφή με την Επιτροπή.

β) Ειδική προθεσμία για την επιλογή τρίτης χώρας με οικονομία αγοράς

Τα μέρη που μετέχουν στην έρευνα που επιθυμούν να διατυπώσουν παρατηρήσεις σχετικά με την καταλληλότητα της Κορέας, η οποία προβλέπεται να χρησιμοποιηθεί ως κατάλληλη τρίτη χώρα με οικονομία αγοράς για τον καθορισμό της κανονικής αξίας όσον αφορά τη Λαϊκή Δημοκρατία της Κίνας, οφείλουν να υποβάλουν τις παρατηρήσεις τους εντός δέκα ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

γ) Ειδική προθεσμία υποβολής αιτήσεων για την αναγνώριση καθεστώτος οικονομίας της αγοράς

Δεόντως τεκμηριωμένες αιτήσεις για την αναγνώριση του καθεστώτος οικονομίας της αγοράς πρέπει να υποβληθούν γραπτώς εντός 21 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

δ) Ειδική προθεσμία για την υποβολή των ερωτηματολογίων

Οι απαντήσεις στα ερωτηματολόγια πρέπει να υποβληθούν εγγράφως εντός 37 ημερών από την ημερομηνία αποστολής των ερωτηματολογίων.

Διεύθυνση αλληλογραφίας της Επιτροπής: Ερυωπαϊκή Επιτροπή Γενική Διεύθυνση Εμπορίου

Διευθύνσεις Γ και Ε

(DM 24 - 8/38)

Rue de la Loi/Wetstraat 200 Β - 1049 Bruxelles/Brussel Φαξ (32-2) 295 65 05 Τέλεξ: COMEU B 21877.

(1) ΕΕ C 184 της 1.7.2000, σ. 26.

(2) ΕΕ L 56 της 6.3.1996, σ. 1.

(3) ΕΕ L 128 της 30.4.1998, σ. 18.